**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL LIETUVOS JŪRŲ MUZIEJAUS ATLEIDIMO NUO VIETINĖS RINKLIAVOS UŽ LEIDIMO ĮRENGTI IŠORINĘ REKLAMĄ IŠDAVIMĄ“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti lengvatą Lietuvos jūrų muziejui (kodas 190464695) (toliau – Muziejus), atleidžiant savivaldybės biudžeto sąskaita nuo 1223,00 Eur vietinės rinkliavos už leidimo įrengti išorinę reklamą, adresu Danės g 1, Klaipėda, laikotarpiu nuo 2022-01-01 iki 2022-12-31.

Teikiamo sprendimo projekto tikslas ir uždaviniai – priimti sprendimą dėl lengvatos suteikimo Muziejui, prisidedančio prie ekonominės Klaipėdos gerovės, prie miesto vardo garsinimo ir sklaidos.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 18 punkto nuostata, kad tik savivaldybės taryba priima sprendimus teikti mokesčių, rinkliavų ir kitas įstatymų nustatytas lengvatas savivaldybės biudžeto sąskaita, Lietuvos Respublikos rinkliavų įstatymo 12 straipsnio 3 punktu ir Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų, patvirtintų Klaipėdos miesto savivaldybės tarybos 2013 m. lapkričio 28 d. sprendimu Nr. T2-300 „Dėl vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų patvirtinimo“, 22 ir 26 punktų nuostatomis.

Sprendimo projekto rengimo priežastis – gautas ir įvertintas Muziejaus prašymas atleisti nuo vietinės rinkliavos už leidimo įrengti išorinę reklamą išdavimą.

Muziejus savo prašyme nurodė, kad prašo suteikti vietinės rinkliavos lengvatą už 2022 m. leidimo įrengti išorinę reklamą išdavimą, pastačius informacinį stendą Senosios perkėlos prieigose (Danės g. 1), kuriame miesto svečiams pateikiama aktuali informacija apie Muziejaus paslaugas ir darbo laiką. Analogiška lengvata už 2021 m. Muziejui buvo suteikta Klaipėdos miesto savivaldybės tarybos 2021 m. vasario 25 d. sprendimu Nr. T2-26.

Prašyme nurodoma, kad Muziejus – vienas lankomiausių muziejų Lietuvoje, kasmet pritraukiantis apie pusę milijono lankytojų. Šie lankytojai yra ir Klaipėdos svečiai, kurie mieste apsistoja, lankosi kituose turizmo ir laisvalaikio praleidimo objektuose. Tokiu būdu Muziejus prisideda prie ekonominės Klaipėdos gerovės, prie miesto vardo garsinimo ir sklaidos.

**3. Kokių rezultatų laukiama.**

Šiuo sprendimu siekiama suteikti lengvatą įstaigai, kaupiančiai, saugančiai ir populiarinančiai muziejines vertybes, parodančias Lietuvos, kaip jūrinės valstybės laivybos istoriją bei jūros gamtos įvairovę, suteikiant lengvatą vietinei rinkliavai už laikotarpį nuo 2022-01-01 iki 2022-12-31.

**4. Sprendimo projekto rengimo metu gauti specialistų vertinimai.**

Finansų skyrius nustatė, kad Muziejus atitinka nereikšmingos (*de minimis*) pagalbos reikalavimus, nustatytus Komisijos reglamentu (ES) Nr. 1407/2013.

Apskaitos skyriaus duomenimis Muziejus pradelstų mokėtinų sumų į Klaipėdos miesto savivaldybės biudžeto sąskaitą neturi.

**5. Išlaidų sąmatos, skaičiavimai, reikalingi pagrindimai ir paaiškinimai.**

Vadovaujantis Klaipėdos miesto savivaldybės tarybos 2013 m. lapkričio 28 d. sprendimu Nr. T2-300 patvirtintų Vietinės rinkliavos už leidimo įrengti išorinę reklamą Klaipėdos miesto savivaldybės teritorijoje išdavimą nuostatų 13.1 ir 23.1.3 punktais, vietinės rinkliavos dydis už leidimą įrengti išorinę reklamą Danės g. 1 (zona SN1) yra 139,00 Eur per metus už 1 kv. m.

Muziejaus išorinės reklamos matmenys pagal pateiktą ir suderintą su atsakingais asmenimis projektą – 2,2 m x 1,0 m, plokštumų skaičius – 4 vnt., iš viso 8,8 kv. m (2,2 m x 1 m x 4). Metinis vietinės rinkliavos dydis už leidimo išorinei reklamai išdavimą Muziejui laikotarpiui nuo 2022-01-01 iki 2022-12-31 būtų 1223,00 Eur (139 Eur x 8,8 kv. m). Vietinės rinkliavos 100 proc. lengvata nuo 2022-01-01 iki 2022-12-31 sudarytų 1223,00 Eur.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – suteikta lengvatą įstaigai, vykdančiai visuomenės informavimo, dvasinės, fizinės ir socialinės gerovės poreikių tenkinimo, kultūros, edukacijos paslaugų teikimo veiklą ir prisidedančiai prie ekonominės Klaipėdos gerovės, prie miesto vardo garsinimo ir sklaidos.

Neigiamos pasekmės – savivaldybės biudžeto pajamos iš vietinių rinkliavų sumažėtų 1223,00 Eur už 2022 metus.

PRIDEDAMA:

1. Įstaigos prašymo ir reklamos projekto kopijos, 11 lapų.
2. Apskaitos skyriaus išvada, 1 lapas.

Finansų skyriaus vedėja Kristina Petraitienė